Xorazm viloyatida qovun yetishtirish hajmlarini yanada ko‘paytirish chora-tadbirlari to‘g‘risida

O‘zbekiston Respublikasi Prezidenti Sh.M. Mirziyoyevning 2018-yil 29-30-noyabr kunlari Xorazm viloyatiga tashrifi davomida berilgan topshiriqlar va 30-noyabr kuni Xalq deputatlari viloyat kengashining navbatdan tashqari sessiyasi yig‘ilishi bayoni ijrosi, shuningdek, Xorazm viloyatida qovun yetishtiruvchi xo‘jaliklarni tashkil etish, ilmiy-tadqiqot muassasalari bilan hamkorlikda ishlar olib borish, innovatsion texnologiyalar asosida qovunni ochiq maydonlarda va issiqxonalarda yetishtirish, uni qayta ishlashni kompleks rivojlantirish, sohaning eksport salohiyatini yanada yuksaltirish maqsadida Vazirlar Mahkamasi qaror qiladi:
 1. O‘zbekiston Respublikasi Innovatsion rivojlanish vazirligi, Qishloq xo‘jaligi vazirligi va Xorazm viloyati hokimligi tomonidan ishlab chiqilgan:
 Xorazm viloyatida 2019-2020-yillarda qovun mahsulotlarini yetishtirish, qayta ishlash va eksport hajmlarini ko‘paytirish bo‘yicha chora-tadbirlar dasturi 1-ilovaga muvofiq;
 Xorazm viloyatida xatlov natijasiga ko‘ra aniqlangan, foydalanilmayotgan yerlarda eksportbop qovun mahsulotlarini ochiq usulda 2019-2020-yillarda bosqichma-bosqich yetishtirishning prognoz ko‘rsatkichlari 2-ilovaga muvofiq;
 Xorazm viloyati tumanlarida 2019-2020-yillarda qovun ekish uchun issiqxonalar tashkil etishning prognoz ko‘rsatkichlari 3-ilovaga muvofiq tasdiqlansin.
 2. Xorazm viloyati hokimligi O‘zbekiston Respublikasi Qishloq xo‘jaligi vazirligi hamda Yer resurslari, geodeziya, kartografiya va davlat kadastri davlat qo‘mitasi bilan birgalikda viloyatdagi zaxira yerlar hisobidan qovun yetishtirishni bosqichma-bosqich ko‘paytirib borish uchun zarur yer maydonlarini belgilangan tartibda ajratish choralarini ko‘rsin.
 3. O‘zbekiston Respublikasi Qishloq xo‘jaligi vazirligi, Fermer, dehqon xo‘jaliklari va tomorqa yer egalari kengashi:
 Xorazm viloyati hokimligi bilan birgalikda qovunning ochiq maydonlar va issiqxonalar uchun mo‘ljallangan eksportbop navlari urug‘larini yetarli miqdorda yetishtirishni ta’minlasinlar;
 “O‘zagroeksport” AJ bilan birgalikda ikki oy muddatda dunyodagi asosiy iste’molchi davlatlarning qovun mahsulotlarini tur va navlari bo‘yicha import qilish hajmlarini o‘rganib chiqib, Vazirlar Mahkamasiga taklif kiritsinlar.
 4. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari E.M. Ganiyev, O‘zbekiston Respublikasi innovatsion rivojlanish vaziri I.Y. Abduraxmonov hamda Xorazm viloyati hokimi F.U. Ermanov zimmasiga yuklansin.